### Beslutningstema

Teknik- og Miljøudvalget får en orientering om forvaltningens arbejde med en biodiversitetspolitik, biodiversitetsstrategi og handleplan for særligt værdifulde naturområder i Tønder Kommune.

### Historik

Et enigt Grønt Råd har den 21. januar 2020 drøftet, at Tønder Kommune bør udarbejde en egentlig naturkvalitets- og biodiversitetsplan. Samtlige medlemmer af Grønt Råd ønsker at bidrage konstruktivt til indholdet i [adresse] første naturkvalitets- og biodiversitetsplan.

Kommunalbestyrelsen har den 26. august 2020 besluttet, at afsætte 0,6 mio. kr. til at udarbejde en egentlig naturkvalitets- og biodiversitetsplan for Tønder Kommune. COWI A/S er valgt som rådgiver til at bistå forvaltningen med opgaven. Sidenhen er opgaven præciseret til at omhandle udarbejdelse af en biodiversitetspolitik, biodiversitetsstrategi og handleplan for særligt værdifulde naturområder i Tønder Kommune.

### Sagsfremstilling

At værne om kommunens natur og miljø bidrager til en bæredygtig benyttelse af de stedbundne kvaliteter, hvilket er i tråd med Tønder Kommunes Visions- og Strategiplan 2018-2022. Heri er det formuleret, at "vi vil gøre brug af alt det unikke - og samtidig passe godt på det." At undgå tab af biodiversitet er desuden forankret i FN's Verdensmål #15, der vedrører livet på land og navnlig rummer at "beskytte, genoprette og støtte bæredygtig brug af økosystemer på land, bekæmpe ørkendannelse, standse udpining af jorden og tab af biodiversitet."

Tønder Kommune rummer unik natur med stor variation, såsom store marskområder, klitter, heder, gamle skove, næringsfattige højmoser og vandløb. Naturen i det åbne land og [adresse] udgør et væsentligt element i kommunens og borgernes identitet, og den er med til at sikre kommunen som et godt sted at bo og leve. Tønder Kommune bør derfor beskytte, bevare og udvikle naturen og dens arter.

De unikke naturområder og det karakteristiske kulturlandskab rummer levesteder for sjældne og truede dyre- og plantearter. Flere af disse arter er ikke kun sjældne og truede lokalt, men også nationalt eller globalt. Tønder Kommune har derfor et særligt ansvar for fremadrettet at sikre gode leveforhold for disse arter. Nogle af de mest værdifulde naturområder, f.eks. [adresse], Rømø, [adresse], Holger Skov og [adresse] er internationalt beskyttede Natura 2000-områder. Disse områder er samtidig populære udflugtsmål for både lokale og turister, da de byder på store natur- og friluftsoplevelser.

Naturen er dog ikke kun henvist til en eksistens i det åbne land. Også byernes grønne områder, parker, skove, haver, græsplæner, vejrabatter mv. rummer muligheder for at skabe mere plads og bedre levesteder for natur og biodiversiteten i Tønder Kommune. Dette kan ofte gøres, så vi samtidig øger de rekreative muligheder til glæde for kommunens borgere og turister. I Tønder Kommune er der ikke kun stort fokus på naturen, men også på bosætning, turisme og erhverv. Det er derfor vigtigt at sikre, at disse interesser spiller sammen med fokus på natur og biodiversitet.

På denne baggrund udarbejdes en:

1. Biodiversitetspolitik

2. Biodiversitetsstrategi og

3. Handleplan for særligt værdifulde naturområder i Tønder Kommune

Biodiversitetspolitikkens overordnede formål vil være at understøtte indsatsen for en rigere og mere mangfoldig natur i Tønder Kommune og derigennem leve op til kommunens målsætning om at sikre og øge biodiversiteten. Dette gøres bl.a. ved at sikre naturen og de værdifulde planter og dyr tilstrækkelig plads og velegnede levesteder. Biodiversitetsstrategien angiver nærmere målsætninger og handlemuligheder for de forskellige typer naturområder, der findes i Tønder Kommune. Handleplanen indeholder bl.a. en kortlægning af kommunens beskyttede naturområder, langsigtede plejeplaner for de kommunale naturområder, der sikrer kontinuitet og sammenhæng i de anvendte forvaltningsmetoder, initiativer til samarbejde med private lodsejere om forvaltning og pleje af særligt værdifulde naturområder på private arealer.

Der udpeges fokusarter og fokusområder, men biodiversitetsarbejdet spænder bredt og skal højne biodiversiteten både i det åbne land, i skovene og i byerne, hvilket betyder, at alle områder og arter reelt set er i spil.

Grønt Råd vil få mulighed for at kommentere på arbejdet. På seneste møde i Grønt Råd den 1. marts 2022 fremgik det, at rådet især er interesseret i netop fokusarterne og fokusområderne.

Kommunedysten ”[adresse] vildeste kommune” forsøges integreret i kommunens biodiversitetsarbejde, men kører generelt som et særskilt projekt.

### Fagchef for Miljø og Natur indstiller,

at orientering om udarbejdelse af en biodiversitetspolitik, biodiversitetsstrategi og Handleplan for særligt værdifulde naturområder i Tønder Kommune tages til efterretning.

### Beslutning

Orienteringen taget til efterretning.